Tuusulalainen Mika Aho sai idean omintakeiseen jouluperinteeseensä muutama aatto sitten. Perhe seurasi perinteiseen tapaansa joulurauhan julistusta. Kun ohjelman päättävä Porilaisten marssi alkoi, Mika sieppasi keittiöstä teräksiset kattilankannet. Bassorummun kuviot sytyttivät, ja kun ei ollut rumpua, oli edes lautaset. Tai siis kannet.

– Iskä, onko pakko, kysyivät teini-ikäiset tyttäret. Tulkitsin niin, että tämä on oikeasti hyvä idea, Mika nauraa.

Nykyään joulurauhan julistus Ahon perheen omalla twistillä on jo perinne. Mika vetää symbaali-iskut korvakuulolta, ilman treeniä ja nuotteja. Perhe suhtautuu isän kattilankansi-innostukseen säälinsekaisella hyväntahtoisuudella.

Iskä, onko pakko, kysyivät teini-ikäiset tyttäret. Tulkitsin niin, että tämä on oikeasti hyvä idea. Mika Aho, kotisohvan kattilankansisoittaja

– Toivon, ettei kukaan luule, että yrittäisin halventaa tai väheksyä suomalaisille tärkeää perinnettä. Joulurauhan julistaminen on hieno, juhlava ja arvokas tilaisuus. Olen ollut muutaman kerran myös paikan päällä Turussa, Mika kertoo.

Mikalle peukut musiikkikomentajakapteenilta

Laivaston soittokunnan johtaja, musiikkikomentajakapteeni Petri Junna, yllättyy iloisesti kuullessaan, että hänellä on jouluaattona soittaja myös Tuusulassa.

– Kun klo 11.57 lähdemme liikkeelle Jumala ompi linnamme -virrellä, muistan varmasti sillä hetkellä, että siellä on kotisohvalla ainakin yksi soittaja. Kuulostaa tosi hauskalta, että kotona halutaan soittaa kanssamme, Junna nauraa.

Neuvoisin varaamaan mahdollisimman suuret, vähintään 10 litran kattilan kannet. Musiikkikomentajakapteeni Petri Junna, Laivaston soittokunta

Musiikkikomentajakapteeni antaa krediitit Mikalle. Kotisohvasoittaja on oivaltanut, kuinka merkittävä osa bassorummulla ja käsilautasilla on Porilaisten marssissa. Junnan mukaan lautasilla on koko marssin läpi erityisiä sooloiskuja, jotka ikään kuin tulevat muusta orkesterista erikseen.

– Jos ei halua soittaa nuoteista, täytyy vain kuunnella marssi riittävän monta kertaa, että iskut osuvat kohdalleen. Laskemalla on hankalaa, korvakuulolta kyllä onnistuu, Junna neuvoo.

Symbaalit eli lautaset on valmistettu yleensä pronssista. Kalleimmissa malleissa on mukana myös hopeaa. Mikan kattilankannen teräs puolestaan on rautavoittoista metalliseosta. Taitaa olla turha verrata sointia...

– Mitä ohuempi, sen kauniimpi sointi, myös käsilautasissa. Mikaa neuvoisin varaamaan mahdollisimman suuret, vähintään 10 litran kattilan kannet. Ehkä kannattaisi myös kokeilla alumiinisia kansia, Junna miettii.

Lähes miljoona televisiokatsojaa

Turun joulurauhan julistus on yksi kuuluisimmista perinteistämme. Vanhalta Suurtorilta on julistettu joulurauhaa kansalle jo 1300-luvulta lähtien.

Yle TV1 lähettää julistuksen suorana lähetyksenä alkaen klo 11.55. Sitä voi myös seurata ympäri maailman Yle Areenan kautta.

Yleisradio on radioinut joulurauhan jo vuodesta 1935 ja televisioinut vuodesta 1983. Jouluna 2015 tapahtumalla oli lähes miljoona televisokatsojaa.

Vuoden 2016 joulurauhan julistuksen lukee Turun kaupungin protokollapäällikkö Mika Akkanen. Brinkkalan talon parvekkeelta luettavan julistuksen tekstimuoto on peräisin vuodelta 1827.

Musiikista huolehtii Laivaston soittokunta johtajanaan musiikkikomentajakapteeni Petri Junna.